Polanskis Skyggen

Polanskis Skyggen (originaltittel: The Ghost Writer) er en britisk-fransk-tysk mysterie-thriller fra 2010 regissert av Roman Polanski. Hovedrollene spilles av Ewan McGregor og Pierce Brosnan, mens sentrale biroller spilles av Kim Cattrall og Olivia Williams. Manus er basert på Robert Harris' bok Skyggen (originaltittel: The Ghost). Harris og Polanski samarbeidet om manus.

Filmen ble godt mottatt av anmelderne og ble en moderat suksess.

Handling 
En suksessfull, britisk forfatter som opererer som "ghostwriter", blir bedt om å ta over skrivingen av tidligere statsminister Adam Langs memoarer. Skribentens egen agent anbefaler ham på det sterkeste å ta jobben. Men underveis blir det tydeligere at prosjektet er dødsdømt allerede fra starten. Ikke minst fordi forgjengeren, den første skribenten som var satt på bokprosjektet, blir funnet død under mystiske omstendigheter. Etterhvert begynner han selv å føle seg truet og aner et komplott.

Om filmen

Popularitet og økonomi 
Polanskis Skyggen ble en moderat suksess. Den innbragte $60 millioner på verdensbasis, hvorav $15,5 millioner i USA, $7,8 millioner i Frankrike, $7,1 millioner i Spania, $5,7 millioner i Storbritannia, $3,1 millioner i Tyskland og $400 000 i Norge. I tillegg til dette innbragte den rundt $6 millioner på DVD-salg i USA.

Produksjonskostnadene var på $45 millioner.

Anmelderne 
Den ble godt mottatt av anmelderne, noe som gjenspeiles i at den har fått 84 % på Rotten Tomatoes. Den amerikanske anmelderen Roger Ebert gav den toppkarakter, mens Leonard Maltin gav den 3 av 4 stjerner.

Også de norske anmelderne var positive. Blant annet fikk den terningkast fem av både VG, Dagbladet, Aftenposten, Adressa, Dagsavisen, Filmpolitiet og Bergensavisen.

Priser 
Filmen ble tildelt over 30 priser. Blant annet ble Roman Polanski belønnet med prisen for beste regissør både under Filmfestivalen i Berlin, César-prisen og European Film Awards.

Bakgrunn 
Det antatt at karakteren Adam Lang er en forkledd versjon av Tony Blair, og filmen peker nese til en rekke av hans kontroversielle politiske avgjørelser. Blant annet hvorfor han, uten å nøle, kastet landet inn i Irak-krigen og støttet USA uten å stille spørsmål.

Medvirkende 
 Ewan McGregor i rollen som den ikke navngitte skyggeskriveren.
 Pierce Brosnan i rollen som Adam Lang, en tidligere britisk statsminister.
 Olivia Williams i rollen som Ruth Lang
 Kim Cattrall i rollen som Amelia Bly
 Timothy Hutton i rollen som Sidney Kroll
 Tom Wilkinson i rollen som Paul Emmett
 Jim Belushi i rollen som John Maddox
 Robert Pugh i rollen som Richard Rycart
 Tim Preece i rollen som Roy
 Eli Wallach i rollen som den gamle mannen på øya

Referanser

Eksterne lenker 
 
 

Filmer fra 2010
Britiske thrillerfilmer
Tyske thrillerfilmer
Franske thrillerfilmer
Britiske mysteryfilmer
Tyske mysteryfilmer
Franske mysteryfilmer
Filmer basert på bøker
Filmer regissert av Roman Polanski
Engelskspråklige filmer
Filmer lagt til London
Filmer lagt til Massachusetts